Speel-speel : February 2014
"Honde is wonderwerke met pote!" het iemand eenkeer gesê. Dis so waar. Ons twee honde kwalifiseer beslis. Geen sielkundige behandeling in die hele wêreld kom naby 'n "kuiersessie" met 'n mens se honde nie. 'n Mens moet tyd maak daarvoor, want dis ewe belangrik vir jou en jou honde om spesiale kwaliteit-tyd saam te spandeer.
Honde is die hartklop by jou voete. Hul onvoorwaardelike liefde is eindeloos en onmeetbaar. Miskien is die rede dat 'n hond een van die grootste troosters is as jy ongelukkig of hartseer voel, geleë in die feit dat hulle geen vrae vra nie.
Het julle geweet dat honde kan glimlag? Hulle glimlag met hul sterte!
'n Hond kan 'n mens se beste vriend wees
....en ook mekaar s'n!
My doel in die lewe is om so 'n goeie mens vir my honde te wees soos wat hulle dink ek is!
Posted by Elizabeth Kendall at 12:29
Labels: honde, Labrador, liefde, worshond
Toe ek vanoggend baie vroeg wakker word, het dit gereën. Ek was onmiddellik bly, sommer baie. Toe ek teen elf uur tuin toe wandel nà ek al my werk binne klaar gedoen het, raak ek totaal opgewonde. Die rede vir my handvol klein vreugdes sal jy waarskynlik in elkeen van hierdie foto's kan raaklees.
'n Babaduif sit tjoepstil skaars twee treë van my af. Sy ou veertjies duifsag. Weerloos en wonderlik.
Ek kan nie wag dat my vetplant (ek dink dis 'n tipe Stapelia) gaan blom nie. Kyk net hoe vol beloftes sit dit daar aan die punt van die dunnerige groen stammetjie. Ek het nie 'n idee watter kleur die blom gaan wees nie, lyk asof dit pienk of pers is. Dis ook baie groot in vergelyking met die plant.
Nog 'n paar gelukkige plantjies!
Verskillende teksture: Pride of India boomstam en garingplante langs mekaar.
Abstrakte KUNS in die natuur! Inspirerend.
Dit lyk kompleet asof iemand met groen vetkryt die boomstam probeer inkleur het. Moeder Hen-en-haar- kuikens floreer in die semi-skadu onder die silwereik.
Pennyroyal groei langs die huis. 'n Krui wat baie doeltreffend en op baie maniere gebruik kan word. Die reuk daarvan is heerlik! Dit kan gebruik word om muskiete weg te hou, om kieme dood te maak en ook vir die behandeling van velprobleme. Dit help ook om vlooie van honde of katte weg te hou. In kos kan dit as geurmiddel gebruik word. Dit kan ook 'n verfrissende geurmiddel in parfuum en seep wees.
Het jy al kaalvoet oor pennyroyal gestap? Probeer gerus.
'n Mossie kom sit en droom op die rondawel se grasdak. Een van die heelmooiste voëltjies in my tuin en altyd gelukkig. Wat sou die wêreld tog wees sonder mossies?
Woestynrosies groei oral in die tuin, hierdie een "blom" van gesondheid.
'n Rukkie terug het my niggie vir my peppadews gebring. Ek het die saad gesaai en kyk net! Een van die dae gaan ek olywe sny saam met songedroogde tamaties en peppadews en dit in 'n slaai of roereier mengsel gebruik, njammies!!
Kos met kruisement daarby is mos koningskos. Kruisement verkwik enige mens se siel. Kruisement aard in ligte skaduwee, maar dit hou van 'n paar uur sonskyn per dag. Myne groei salig onder die perskeboom in die agterplaas.
Toe ek weer binnetoe kom, voel ek SKATRYK.
Labels: abtrakte kuns, blom, duif, garingboom, hen-en-kuikens, kruisement, mossie, pennyroyal, peppadew, pride of india, Stapelia, tuin, vetplant, voël, woestynrosie
Vanoggend is dit nie so warm nie en ek dwaal deur die tuin op soek na die kwikstertjie wat my nou al hoe lank roep. Ek hoor sy liedjie deur die oop vensters. Ek sien hom hop-hop oor die gras. Vandag is die dag dat ek 'n foto van jou neem my ou maatjie!! "Klik!" net toe hy met grassies in die snawel vir een enkel sekond op die huis se dak tot stilstand kom. Dankie tog! Om dié klein vinnige karnallie af te neem, is gladnie maklik nie.
"As hy staan, dan gaan hy en as hy gaan, dan staan hy!" het iemand een keer gesê. Picasa het my gehelp om hierdie rooi-en-blou prentjie te maak. Hou jy ook daarvan?
Die kwikstertjie (ook kwikkie, wipstertjie of akkermannetjie) is 'n klein voëltjie met 'n lang stert wat algemeen in Suid-Afrikaanse tuine en op die seefront aangetref word. Dit het 'n duikvlug en op die grond beweeg die stertjie heeltyd op en af. 'n Treffender soort is die bontkwikkie van KwaZulu-Natal en die Victoria-waterval.